Der kan være tricktyve på spil igen flere steder i Nordjylland. Nordjyllands Politi fik søndag flere anmeldelser fra borgere, der oplevede mystiske personer langs vejene. På motorvejen ved afkørsel Aalborg Syd kl. 11.30 blev en bilist vinket ind af en 43-46-årig mand, der var iført en mørk habitjakke og kørte i en mørk bil. Ifølge politiet talte han tysk og engelsk og ønskede diesel og penge, da han havde mistet sit betalingskort. Manden ville give en ring som depositum. Senere samme dag, kl. 15.36, så en anden anmelder på Ny Nibevej nogle personer stå i vejsiden og vifte med armene, uden at det tydede på, at der var brug for hjælp. Og klokken 16.09 på Hobrovej stod en mand ved et mørkt udenlandsk køretøj og viftede med armene og prøvede at komme i kontakt med folk, igen uden at det var tegn på, at der var brug for hjælp. Nordjyllands Politi har forgæves forsøgt at finde de mulige tricktyve.
Nordjyllands Politi beretter om flere tilfælde af forsøg på tricktyverier søndag.